તેમણે જણાવ્યું છે કે, ફી નિર્ધારણના કાયદાની મૂળ કલમ ૯ હેઠળ કટ ઓફ ફી જે ૧૫ હજાર, ૨૫ હજાર અને ૨૭ હજાર છે તેની મુક્તિ મર્યાદામાં ફેર વિચારણા કરવા માટે રાજ્ય સરકાર માધ્યમિક શિક્ષણ બોર્ડના ચેરમેનની અધ્યક્ષતામાં એક સમિતિની રચના કરાશે. આ કમિટી સમક્ષ વાલી મંડળ અને શાળા સંચાલકો એમ બન્ને રજૂઆત કરી શકશે. તે સાંભળ્યા પછી કટ ઓફ ફી નક્કી કરવાની સમગ્ર કાર્યવાહી સુપ્રીમ કોર્ટના ૧ ફેબ્રુઆરીના વચગાળાના ચૂકાદાથી ચાર સપ્તાહ એટલે કે ૨૮ ફેબ્રુઆરી સુધીમાં પૂર્ણ કરાશે. ફી અંગેની મુક્તિ મર્યાદાનું જાહેરનામું બહાર પાડયા પછી બે સપ્તાહ સુધીમાં શાળાઓએ ફી નિર્ધારણ કમિટી સમક્ષ દરખાસ્ત અને હિસાબો રજૂ કરવાના રહેશે. તેના ચાર સપ્તાહમાં સમિતિ દ્વારા ફી નક્કી કરવામાં આવશે. ફી રિવિઝન સમિતિને રજૂઆત મળે તેના એક મહિનામાં આખરી નિર્ણય કરવામાં આવશે. તે સાથે પ્રોવિઝનલ ફી અને તેનો અમલ ૨૦૧૭-૧૮થી કરવો કે નવા ૨૦૧૮-૧૯ના વર્ષથી કરવો તે સહિતની કાયદાકીય વિસંગતતા માટે એડવોકેટ જનરલનો અભિપ્રાય લેવામાં આવ્યો છે. આ ગાળા દરમિયાન શાળાઓ પ્રોવિઝનલ ફી જ લઇ શકશે.